C 208/11

Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2022/C 208/09)

Šis paziņojums ir publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMU, AR KO GROZA VIENOTO DOKUMENTU

“Urueña”

PDO-ES-02485-AM01

Paziņojuma datums: 25.2.2022.

APSTIPRINĀTĀ GROZĪJUMA APRAKSTS UN PAMATOJUMS

1. Sarkanvīna apzīmējuma “izturēts” svītrošana

APRAKSTS

Šis grozījums attiecas uz produkta specifikācijas 2. punktu un vienotā dokumenta 4. punkta a) un b) apakšpunktu.

Šā apzīmējuma svītrošana neietekmē saikni, jo produkta specifikācijā noteiktās organoleptiskās un fizikālķīmiskās īpašības ne vienmēr ir saistītas ar izturēšanas procesu, un tās paliek nemainīgas. Tāpēc uzskatām, ka šis ir standarta grozījums, jo tas neatbilst nevienam no veidiem, kas uzskaitīti Komisijas Deleģētās regulas (ES) 2019/33 14. panta 1. punktā.

PAMATOJUMS

Produkta specifikācijā nav noteikts, ka sarkanvīni obligāti jāiztur, tāpēc šā apzīmējuma svītrošana paver iespēju laist tirgū jaunvīnus, jo tiek saglabātas specifikācijā noteiktās ar ACVN “Urueña” apzīmētā vīna atšķirīgās īpašības.

2. Organoleptisko īpašību atkārtota definēšana atbilstīgi vīna veidam

APRAKSTS

Ir mainīta daļa organoleptisko īpašību apraksta.

Šis grozījums attiecas uz specifikācijas 2. punkta b) apakšpunktu un vienotā dokumenta 4. punktu.

Ar šo grozījumu pielāgo organoleptiskās īpašības, lai tās varētu labāk novērtēt, veicot sensoro analīzi. Ar to netiek būtiski mainīts produkts, kurš saglabā saitē aprakstītās īpašības un iedabu, ko rada mijiedarbība starp dabas faktoriem un cilvēkfaktoriem. Tāpēc uzskatām, ka šis ir standarta grozījums, jo tas neatbilst nevienam no veidiem, kas uzskaitīti Komisijas Deleģētās regulas (ES) 2019/33 14. panta 1. punktā.

PAMATOJUMS

Šā grozījuma mērķis būtībā ir nodrošināt ar šo nosaukumu apzīmēto vīnu organoleptisko īpašību aprakstu, kas ļauj vieglāk un precīzāk sasaistīt to īpašības ar deskriptoriem, kurus var novērtēt degustatoru grupa, kas atbilst standartā ISO 17025 noteiktajiem kritērijiem. Ir mainīta arī dažu deskriptoru intensitāte vai nianses (piemēram, sārtvīnu krāsa vai sarkanvīnu krāsas intensitāte), lai labāk pielāgotos jaunajai gaumei tirgū. Lai nodrošinātu atbilstību jaunajam aprakstam, bija nedaudz jāgroza iedaļas par saikni formulējums.

3. Grozījums attiecībā uz dažiem aspektiem, kas saistīti ar vīndarības nosacījumiem (audzēšanas metodēm)

APRAKSTS

— Svītrota prasība par svaigo zaru (t. i., vasarā veiktu) apgriešanu katru gadu. Vīnogulāji būtu jāapgriež tikai tad, kad tas vajadzīgs.

— Svītrots teksts, saskaņā ar kuru kaitīgo organismu apkarošanas metodes ir atkarīgas no iepriekšējas analīzes.

— Svītrota norāde, kurā vīnogu pilnīga gatavība saistīta ar līdzsvaru starp spirta saturu un skābumu.

— Svītrots pienākums regulāri no vīnogu gatavošanās sākuma pārbaudīt to gatavības pakāpi.

Šis grozījums attiecas uz produkta specifikācijas 3. punkta a) apakšpunktu un vienotā dokumenta 5. punktu.

Ar šo grozījumu pielāgo iedaļas par audzēšanas metodēm formulējumu, svītrojot prasības, kas ir objektīvas standarta metodes jebkura vīndārza apsaimniekošanā. Tas nekādā gadījumā neietver aizsargātā produkta būtiskas izmaiņas; produktam joprojām piemīt saiknē aprakstītās īpašības un profils, ko nodrošina dabas faktoru un cilvēkfaktoru mijiedarbība. Tāpēc uzskatām, ka šis ir standarta grozījums, jo tas neatbilst nevienam no veidiem, kas uzskaitīti Komisijas Deleģētās regulas (ES) 2019/33 14. panta 1. punktā.

PAMATOJUMS

Grozījums attiecībā uz svaigo zaru apgriešanu ir loģisks, jo, lai gan tā ir vispārpieņemta metode, tā būtu jāizmanto tikai vajadzības gadījumā. Pārējās minētās metodes tiek uzskatītas par vispārpieņemtām metodēm visos labi koptos kvalitatīvos vīndārzos. Līdzsvars starp spirta saturu un skābumu ir pamatprasība, kas attiecas uz izejvielu, kuru izmanto jebkura kvalitatīva vīna ražošanā. Tā kā šīs prasības nav specifiskas šim ACVN, tās arī nav skaidri jāiekļauj produkta specifikācijā.

4. Grozījums attiecībā uz dažiem aspektiem, kas saistīti ar vīndarības nosacījumiem (vīndarības metodēm)

APRAKSTS

— Svītrota prasība par vīna gatavošanu no katras šķirnes atsevišķi.

— Tagad ir noteikts, ka sarkanvīnu macerācijas posmam pirms raudzēšanas būtu jāilgst vismaz 24 stundas, nevis 24–48 stundas, kā norādīts iepriekš.

— Attiecībā uz sārtvīniem — norāde “miziņu macerācija” ir aizstāta ar norādi “macerācija pirms raudzēšanas”.

Šis grozījums attiecas uz produkta specifikācijas 3. punkta b) apakšpunktu un vienotā dokumenta 5. punktu.

Šis grozījums ne tikai neietver nekādas izmaiņas produkta pamatīpašībās, bet ir arī paredzēts tam, lai kvalitatīvā vīna gatavošanas posmus vīna darītavā padarītu racionālākus un elastīgākus. Tāpēc uzskatām, ka šis ir standarta grozījums, jo tas neatbilst nevienam no veidiem, kas uzskaitīti Komisijas Deleģētās regulas (ES) 2019/33 14. panta 1. punktā.

PAMATOJUMS

Šie grozījumi nodrošina vīndarības procesu pielāgošanu procesiem, kas pašlaik notiek vīna darītavā. Tagad ir atvieglotas dažas pārāk ierobežojošas prasības, kas neietekmēja vīna kvalitāti, piemēram, prasība attiecībā uz vīna darīšanu no dažādām šķirnēm atsevišķi un maksimālā macerācijas laika ierobežojums. Svītrojot prasību par to, ka jāizmanto miziņu macerācija, tiek pavērta arī iespēja pirms raudzēšanas izmantot cita veida macerāciju (t. i., macerāciju oglekļa dioksīda vidē).

5. Produkta aprakstu atjaunināšana

APRAKSTS

Kā jau paskaidrots 2. grozījumā, 9. punkta b) apakšpunkta “Produkta īpašības” teikums ir grozīts, lai tas atbilstu jaunajam organoleptisko īpašību aprakstam.

Šis grozījums attiecas uz produkta specifikācijas 9. punkta b) apakšpunktu un vienotā dokumenta 8. punktu.

Šis grozījums neietekmē saikni. Tas ietver tikai izmaiņas formulējumā, lai formulējums atbilstu jaunajam organoleptisko īpašību aprakstam. Tāpēc uzskatām, ka šis ir standarta grozījums, jo tas neatbilst nevienam no veidiem, kas uzskaitīti Komisijas Deleģētās regulas (ES) 2019/33 14. panta 1. punktā.

PAMATOJUMS

Tekstam par saikni ir jāatbilst jaunajam organoleptisko īpašību aprakstam.

6. Grozījums punktā par struktūru, kas atbildīga par produkta specifikācijas pārbaudi

APRAKSTS

Noteikts, ka par specifikācijas pārbaudi atbildīgā struktūra būs kontroles struktūra, kura atbilst standarta ISO 17065 prasībām un kurai Instituto Tecnológico Agrario de Castilla y León [Kastīlijas un Leonas Lauksaimniecības tehnoloģiju institūts] deleģē uzdevumus saistībā ar ACVN “Urueña”.

Šis grozījums attiecas uz specifikācijas 9. punkta b) apakšpunktu, bet vienoto dokumentu neietekmē.

Tas neietver nekādas produkta izmaiņas un neatbilst nevienam no Komisijas Deleģētās regulas (ES) 2019/33 14. panta 1. punktā uzskaitīto grozījumu veidiem. Tāpēc tas ir standarta grozījums.

PAMATOJUMS

Attiecīgā punkta formulējuma uzlabošana.

VIENOTAIS DOKUMENTS

1. Nosaukums vai nosaukumi

Urueña

2. Ģeogrāfiskās izcelsmes norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna(-u) apraksts

1. VĪNS — sārtvīns

ĪSS APRAKSTS

Sārtvīni ir sīpolmizas līdz aveņu rozā krāsā, bez duļķainības pazīmēm. Smaržas ziņā defektu nav, jūtamas svaigu augļu un/vai ziedu, un/vai karameļu aromātu nianses. Garšas ziņā tie ir svaigi, ar līdzsvarotu spirta un skābuma saturu un vidēji ilgu līdz ilgu pēcgaršu.

Šajā dokumentā nenoteiktie analītiskie parametri atbilst spēkā esošajiem noteikumiem.

Vispārīgās analītiskās īpašības Maksimālā kopējā spirta koncentrācija (tilp. %) Minimālā faktiskā spirta koncentrācija (tilp. %) 12,5 Minimālais kopējais skābums 60,00 miliekvivalenti uz litru Maksimālais gaistošais skābums (miliekvivalentos uz litru) 16,7 Maksimālais kopējais sēra dioksīda saturs (miligramos uz litru) 180

2. VĪNS — sarkanvīns

ĪSS APRAKSTS

Sarkanvīni ir dzidri vai nedaudz duļķaini, to krāsa ir no purpursarkanas līdz ķieģeļsarkanai. Smaržas ziņā defektu nav, jūtami sarkano un/vai melno augļu aromāti ar pikantām un/vai smaržaugu niansēm koka traukos izturētiem vīniem. Garšas ziņā tie ir ar līdzsvarotu spirta un skābuma saturu, pilnmiesīgi, ar vidēji ilgu līdz ilgu pēcgaršu.

Šajā dokumentā nenoteiktie analītiskie parametri atbilst spēkā esošajiem noteikumiem.

Vispārīgās analītiskās īpašības Maksimālā kopējā spirta koncentrācija (tilp. %) Minimālā faktiskā spirta koncentrācija (tilp. %) 13,00 Minimālais kopējais skābums 60,00 miliekvivalenti uz litru Maksimālais gaistošais skābums (miliekvivalentos uz litru) 20,00 Maksimālais kopējais sēra dioksīda saturs (miligramos uz litru) 150

5. Vīndarības metodes

5.1. Īpašās vīndarības metodes

Audzēšanas metodes

Stādījumu biezība — vismaz 3 000 vīnogulāju uz hektāru.

Lai regulētu vīnogu daudzumu un līdzsvaru starp lapotnes platību un vīnogu svaru, jāizmanto augļzaru apgriešanas paņēmiens un vajadzības gadījumā var apgriezt svaigos zarus.

Jāizmanto pilienveida apūdeņošanas sistēma.

Jābūt ieviestiem integrētiem kaitīgo organismu apkarošanas paņēmieniem.

Vīnam, kas marķēts ar tradicionālo apzīmējumu “Vino de pago” [viena vīndārza vīns], drīkst izmantot tikai veselīgas vīnogas.

Īpaša vīndarības metode

Pirms vīnogu ievietošanas raudzēšanas tvertnēs tās ir jāsašķiro.

Sārtvīni: aukstā miziņu macerācija un raudzēšana kontrolētā temperatūrā.

Sarkanvīni: macerācija pirms raudzēšanas mazāk nekā 10 °C temperatūrā vismaz 24 stundas. Raudzēšana kontrolētā temperatūrā.

Jāizmanto vertikālas vai pneimatiskas hidrauliskās preses.

Vīni jāiztur Francijas vai Amerikas ozolkoka mucās.

Attiecīgais ierobežojums vīnu gatavošanā

Maksimālais ekstrakcijas iznākums: 70 litri no 100 kilogramiem vīnogu.

5.2. Maksimālais ražas iznākums

8 000 kg vīnogu no hektāra

56,00 hl no hektāra

6. Noteiktais ģeogrāfiskais apgabals

Ar ACVN “Urueña” apzīmētā produkta ģeogrāfiskais apgabals atrodas Urueña pašvaldības teritorijā Valjadolidas [Valladolid] provincē. Tā ir nepārtraukta zemes daļa 78 hektāru platībā un sastāv no zemesgabaliem, kuriem Zemesgabalu informācijas sistēmā (SIGPAC) piešķirti šādi identifikācijas numuri (*):

1. poligons: 114., 117., 121., 123., 124., 125., 126., 127., 128., 129., 130., 131., 132., 133., 140., 168., 5154., 5155., 5156., 5157., 5158., 5159., 9022., 9023., 9024. un 10120. zemesgabals;

8. poligons: 101. zemesgabala 2. daļa un 9001. zemesgabala 1. daļa.

Pieteikuma iesniedzējam pieder šādi zemesgabali: 114., 117., 121., 123., 124., 125., 127., 128., 132., 133., 168., 5158. un 5159. zemesgabals 1. poligonā un 101. zemesgabala 2. daļa un 9001. zemesgabala 1. daļa 8. poligonā.

(*) Tā kā SIGPAC tiek atjaunināta, lūdzam ņemt vērā, ka minētie numuri atbilst 2020. gada versijai.

7. Vīna vīnogu šķirne(-es)

“CABERNET SAUVIGNON”

“MERLOT”

“SYRAH”

“TEMPRANILLO” — “TINTA DEL PAIS”

8. Saiknes vai saikņu apraksts

8.1. Ģeogrāfiskā apgabala īpašības. Dabas faktori

Ģeoloģiskās, morfoloģiskās, augsnes un klimata īpašības 6. punktā norādītajā ģeogrāfiskajā apgabalā ir vienveidīgas un atšķiras no apkārtējo apgabalu īpašībām, kā paskaidrots turpmāk. Tas atbilst tāda apgabala aprakstam, ko tradicionāli dēvē par “pago” jeb vīnkopības apgabalu — viena nepārtraukta zemes daļa, kuru tradicionāli izmanto vīnogulāju audzēšanai un kurai piemīt savas augsnes un mikroklimata īpašības, kas to atšķir no blakus esošajiem apgabaliem. Šo vienveidību un atšķirīgumu parasti nosaka tādi fiziskie faktori kā upes, ūdensteces un citi ainavu veidojošie elementi vai arī konkrētu īpašību kombinācija, kas sastopama apgabalā, bet ne tā apkārtnē. Konkrētajā ACVN “Urueña” gadījumā apgabalu nosaka ūdensteces, ko veido Sequillo upe, kā arī Ermita un Veterinario strauti. Turpmāk ir uzskaitīti dabas faktori, kas ietekmē šo noteikto apgabalu.

Noteiktais apgabals atrodas Urueña pašvaldības teritorijā, kas atrodas Duero upes baseinā, vietā, kur Sequillo upe (Valderaduey pieteka) satiekas ar Ermita strautu. Apgabals, kas atrodas ziemeļrietumu virzienā no Urueña, ir līdzenums 710 m līdz 720 m augstumā virs jūras līmeņa, un ziemeļos kontūrlīnijas virzās paralēli Sequillo upei.

Urueña atrodas Kastīlijas un Leonas autonomajā apgabalā, kas Spānijā ierindojas trešajā vietā vīnkopībai paredzēto zemes platību ziņā, un tā pieder Valjadolidas provincei, ar kuru ir saistīti pieci cilmes vietas nosaukumi. Tādējādi tā atrodas vīnkopībai ļoti piemērotā apgabalā ar tādiem vides apstākļiem, kas ir ļoti labvēlīgi kvalitatīvu vīnu ražošanai. Vīnkopības vēsture un kultūra šajā apgabalā apvienojumā ar vīnkopju entuziasmu nodrošina gatavību pielāgoties pastāvošajām un nākotnes tehnoloģijām un pieejām.

Rezultāti, kas iegūti zonējuma pētījumā “Estudio de Suelos y Ordenación del Cultivo de la Vid en el pago vitícola de Urueña (Urueña, Valladolid)” [Augsnes un vīnogulāju apsaimniekošanas izpēte Urueña vīnkopības apgabalā (Urueña, Valjadolida)], kuru minētajā teritorijā veica Madrides Politehniskās universitātes komanda, sniedz šīs vietas aprakstu un karti ar šādu secinājumu: “Pētīto vides faktoru (klimats, iežu veids, ģeoloģiskais veidojums, slīpums, vērsums un augsnes īpašības) pārklāšanās dažādās kartēs skaidri parāda ģeogrāfiskās vides specifiku un ar ACVN “Urueña” apzīmētā produkta apgabala piemērotību kvalitatīvu vīnu ražošanai, jo tā konkrētās vides īpašības to padara atšķirīgu un izceļ citu apgabalu vidū tā apkārtnē”. Minētās īpašības un iezīmes ir kopīgas ne tikai pieteikuma iesniedzējam piederošajiem zemesgabaliem, kuros pašlaik tiek audzēti vīnogulāji, bet arī blakus esošajiem zemesgabaliem, kas kopā ar tiem veido noteikto apgabalu.

8.2. Klimats

Pamatojoties uz datiem, kas iegūti Spānijas meteoroloģijas biroja meteoroloģiskajās stacijās Castromonte un Villaderfrades un Valladolidas (lidostas) pilnajā observatorijā, kā arī datiem, kuri pieejami Villapando un Medina de Rioseco agroklimatiskajās stacijās, kas pieder SIAR tīklam (agroklimatiskās informācijas sistēma apūdeņošanai), temperatūras rādījumi reģionā daudz neatšķiras — mazāks nokrišņu daudzums novērots Monte de Urueña augstienē, bet augstākas temperatūras reģistrētas ielejās. Lielākais nokrišņu daudzums parasti ir rudenī, bet mazākais — vasarā (secība ir šāda: rudens, pavasaris, ziema un vasara), un kopējais nokrišņu daudzums ir aptuveni 410 mm. Kopumā tas ir reģions bez kalniem, kas varētu veidot barjeras, tāpēc okeāna ietekmē tajā var iekļūt mitrs gaiss.

Aktīvā audzēšanas sezona ir no aprīļa/maija līdz oktobrim. Gada vidējā temperatūra ir aptuveni 11,4 °C. Vidējais saules stundu skaits gadā ir 2 650 stundas.

Evapotranspirācijas rādītāji, salīdzinot ar datiem par nokrišņiem, liecina par mitruma deficītu.

Klimatiskie un bioklimatiskie indeksi:

— De Martonne un Emberger klimatiskais indekss: pussauss, Vidusjūras tipa,

— Gaussen ombrotermiskās diagrammas: 4 sausuma mēneši (no jūnija līdz septembrim),

— Köppen klimata klasifikācija: Csb (mērens klimats ar siltu, sausu vasaru, vidējā temperatūra siltākajā mēnesī ir zem 22 °C, un vairāk nekā 4 mēnešus temperatūra pārsniedz 10 °C),

— Huglin indekss (saules siltuma potenciāls): 1 940 līdz 2 000 grādi,

— efektīvais termiskais integrālis (Winkler): aptuveni 1 400 līdz 1 500 grādi (II zona).

Šīs vērtības norāda, ka apgabals ir piemērots tādu vīnogulāju šķirņu audzēšanai, ko izmanto kvalitatīvu vīnu ražošanai. Ar ACVN “Urueña” apzīmētā produkta apgabals atrodas atsevišķā, skaidri definētā mezoklimata zonā, kura atšķiras no pārējām divdesmit trīs zonām Kastīlijas un Leonas autonomajā apgabalā un kuras relatīvās īpašības veido patvērums un aizsardzība, ko austrumu pusē nodrošina tuvumā esošā vēja pārņemtā plakankalne (> 110 m) un drenāžas tīkla tekņu un ielejas pamatņu tuvums.

8.3. Ģeoloģija, litoloģija un ģeomorfoloģija

Ar ACVN “Urueña” apzīmētā produkta apgabalā atrodamos iežus (litoloģija) veido divi terciārie materiāli (sarkanais Belveras konglomerāts un Tierra de Campos fācija SL) un kvartāra nogulumi (terases un ielejas pamatne). Pamatmateriāls ir akmeņains, un tajā ir daudz lielu iežu, kas izkaisīti gan uz virsmas (ko papildina kaļķakmens no līdzenuma), gan augsnes profilā. Šis faktors ietekmē galaprodukta kvalitāti. Pamatmateriāla sacementēšanās, ko galvenokārt izraisa kaļķakmens un kas rodas augsnes veidošanās procesā, ir galvenais iemesls tam, kāpēc apgabalu izolē ģeomorfoloģiskie elementi, kas to padara specifisku.

Reljefa pamatā ir šī litostratigrāfija, kas veido un ietekmē drenāžu. Noteiktā apgabala robežas veido Sequillo, Ermita un Veterinario ūdensteces. Radītā reljefa morfoloģija ir specifiska un ļoti piemērota kvalitatīvu vīnu ražošanai: reljefs ir viegli nelīdzens, ar nelielu slīpumu pret drenāžas punktiem un 710 līdz 720 metru augstumu (kas šajā augstumā veido tikai 1,8 % virsmas Kastīlijā un Leonā).

Digitālais reljefa modelis un galvenie drenāžas tīkla kolektori atklāj Sequillo upes baseina nozīmi — tas nosaka izpētītā apgabala zemo reljefu un nelielo vispārējo slīpumu ziemeļu virzienā un tā sekundāro drenāžas tīklu, kurā uz rietumu robežas dominē Veterinario strauts un austrumu pusē — Ermita strauts, ļaujot ūdenim notecēt uz trim pusēm slīpuma virzienā.

8.4. Augsnes

Veicot liela mēroga (ļoti detalizētu) augsnes izpēti kā, piemēram, šajā gadījumā, izmantotā augsnes vienība ir pēdējā klasifikācijas kategorija (sērija), jo tā ļauj noteikt, kā ar katru konkrēto vienību būtu jārīkojas. Ar ACVN “Urueña” apzīmētā produkta apgabala augsne ir diezgan daudzveidīga, galvenokārt litoloģijas un reljefa dēļ. Tomēr aprakstošā izteiksmē noteiktajā apgabalā ir tikai divi augsnes profili — alfisols [A/Bt/Bk (m)] un inceptisols [A/Bk (m)], un abi ir ļoti piemēroti vīnogulāju audzēšanai.

Apgabala augšņu auglības līmenis ir no vidēja līdz zemam. Organisko vielu saturs ir no vidēja līdz zemam (0,75–1,5 %), slāpekļa saturs ir zems (< 1 %), un arī oglekļa un slāpekļa attiecība ir zema (< = 8 %). Zemais mikroelementu saturs tiek uzskatīts par kvalitāti ietekmējošu faktoru. Jānorāda arī, ka katjonu apmaiņas kapacitāte (CEC) ir no vidējas līdz augstai (10–25 cmol+/kg māla un/vai organiskās vielas).

Ar ACVN “Urueña” apzīmētā produkta apgabala augsnes tekstūras kategorijās ir maz atšķirību, galvenā kategorija ir smilšains smilšmāls. Kontrastējošu tekstūru nav. Profila viendabīgums ir ļoti pozitīva īpašība, jo tas regulē mitruma līmeni (samazinot noteci) un temperatūru. Augsnes drenāžas spēja un profila vienveidīgums, kas ierobežo noteces daudzumu, veicina to, ka mitrums sasūcas augsnē.

Gada vidējā augsnes temperatūra 50 cm dziļumā ir augstāka par 15 °C, bet zemāka par 22 °C (mezotemperatūra no 8 °C līdz 15 °C), un vasaras un ziemas vidējās temperatūras atšķirība pārsniedz 5 °C. Sausuma režīms nozīmē to, ka augsne ir sausa vismaz pusi no dienām, kurās augsnes temperatūra pārsniedz 5 °C (tā ir sausa vairāk nekā 45 dienas pēc kārtas 4 mēnešus pēc vasaras saulgriežiem un mitra vairāk nekā 45 dienas pēc kārtas 4 mēnešus pēc ziemas saulgriežiem).

Augsnēm ir laba drenāžas spēja. Pārpalikušais ūdens no zemesgabala tiek dabiski un efektīvi novadīts galvenokārt pa Sequillo upi, kas ūdeni saņem no Veterinario un Ermita strautiem.

Īsumā, fiziskās vides izpētes secinājumi ir šādi:

Pētīto vides faktoru (klimats, iežu veids, ģeoloģiskais veidojums, slīpums, vērsums un augsnes īpašības) pārklāšanās dažādās kartēs skaidri parāda ģeogrāfiskās vides specifiku un piemērotību vajadzīgās kvalitātes vīnu ražošanai, atbilstoši apsaimniekojot vīnogulājus.

Zemesgabali, no kuriem sastāv noteiktais apgabals, veido harmonisku veselumu, un konkrētie dati, kas iegūti dažos no tiem veiktajās detalizētajās izpētēs, pilnībā attiecas arī uz apkārtējiem zemesgabaliem, ņemot vērā to, ka tiem piemīt tādas pašas klimatiskās, ģeoloģiskās, ģeomorfoloģiskās un augsnes īpašības.

Noteiktajam apgabalam piemīt konkrētas kopīgas īpašības, kas to atšķir no citiem apgabaliem, kuri reģionā noteikti par cilmes vietas nosaukuma apgabaliem.

8.5. Ģeogrāfiskā apgabala īpašības. Cilvēkfaktori

Svarīgākais cilvēkfaktors, kas Urueña padara atšķirīgu, ir unikālais veids, kādā šķirnes ir pielāgojušās galvenokārt izmantoto vīnogulāju apsaimniekošanas paņēmienu rezultātā. Tāpat kā “Tempranillo”, arī “Merlot”, “Syrah” un “Cabernet Sauvignon” šķirnes ir teicami pielāgojušās apgabalam.

Tas, ka izvēlētie vīnogulāji ir tik labi pielāgojušies, palīdz mazināt problēmas, ko rada sala mērenais risks galvenokārt no oktobra līdz aprīļa beigām (ārkārtējos gados — no septembra beigām līdz maija beigām).

Tāpat, lai samazinātu sala radītos riskus, vīnogulājus ziemas beigās apcērp, bet zaļie darbi sākas maija beigās, kad sala risks ir minimāls. Zeme regulāri tiek apstrādāta, lai novērstu nezāļu izplatīšanos.

Macerācija zemā temperatūrā pirms raudzēšanas ļauj nodrošināt noturīgus augļu un šķirnēm raksturīgos aromātus. Raudzēšanas laikā maisījumu regulāri apmaisa, tā nodrošinot teicamu polifenolu un hromatisko ekstrakciju.

8.6. Produkta īpašības

Ar ACVN “Urueña” apzīmētie vīni ir unikāli šķirņu izpausmes oriģinalitātes dēļ un tāpēc, ka laika gaitā tie ir ļoti pozitīvi attīstījušies, uzlabojot šķirnei raksturīgos aspektus un sarežģītību. Garšas ziņā tie ir spēcīgi, ar atlikušo saldumu, ar bagātīgu struktūru un ļoti noturīgām krāsām. Tie izceļas ar līdzsvaru, eleganci un minerālu aromātu, kas tos padara atšķirīgus un unikālus.

Ar nosaukumu “Urueña” apzīmētie sārtvīni ir aveņu rozā toņos ar zilganām nokrāsām, kuras tiem piešķir šķirnes “Syrah” vīnogas, kas aizņem lielāko daļu ar vīnogulājiem apstādītā apgabala. Smaržā dominē svaigi augļu aromāti, kā arī nedaudz jūtamas ziedu un karameļu nianses. Sarkano augļu aromāts ir raksturīgāks “Tempranillo” sārtvīniem.

Sarkanvīni atšķiras ar intensīvo krāsu. Izmantoto vīnogu šķirņu kombinācijas dēļ tie aromātu ziņā ir ļoti sarežģīti, un tiem jo īpaši raksturīga noapaļota garša bez asām notīm.

8.7. Dabas faktoru un cilvēkfaktoru mijiedarbība un produkta īpašības

Ar ACVN “Urueña” apzīmētā produkta noteiktais apgabals ir nepārtraukts zemesgabals. Kā paskaidrots iepriekšējās iedaļās, tā vienveidīgās augsnes un mikroklimata īpašības padara to atšķirīgu un izceļ citu apkārtnes ainavu vidū. Tas ir atpazīstams tajā veiktās vīnkopības dēļ, un tajā izgatavotajiem vīniem piemīt atšķirīgas, unikālas iezīmes un īpašības, ko tie galvenokārt iegūst, pateicoties cilvēku veiktajam darbam šajā vidē. Dažādu pētīto vides faktoru (klimats, litoloģija un augsnes) mijiedarbība ir pierādījums tam, ka Urueña fiziskā vide ir ļoti specifiska. Šķirņu izvēles un apgabalā pieņemto apsaimniekošanas lēmumu rezultātā iegūtie vīni ir atšķirīgi un kvalitatīvi. Tas balstīts uz turpmāk uzskaitītajiem apsvērumiem.

Unikalitāti ar ACVN “Urueña” apzīmētā produkta apgabalu veidojošajiem zemesgabaliem piešķir tipiskais augsnes un klimatisko apstākļu kopums. Augsnes ar vidēju līdz zemu auglības līmeni, vidēju līdz zemu organisko vielu saturu, zemu slāpekļa saturu un labu drenāžas spēju rada vīnus, kas ir bagāti ar ekstraktiem un antocianīniem. Zemais mikroelementu saturs tiek uzskatīts par kvalitāti ietekmējošu faktoru.

Apgabala augšņu daudzveidība, kā paskaidrots iepriekš a. daļā, pati par sevi ir atšķirīga īpašība, jo tā ļauj noteikt, kā katra vienība būtu jāapsaimnieko, tādējādi maksimāli izmantojot atrašanās vietu un iegūstot sarežģītākus vīnus.

Lauksaimniecības apstākļu un klimata dēļ pēc augļu nobriešanas perioda sākuma ir iespējams ilgs nogatavošanās cikls ar ievērojamām dienas un nakts temperatūras izmaiņām, kas šīs dabiskās vīnogu skābuma kontroles rezultātā rada stabilus un sarežģītus aromātus. Skābums, spirta saturs un struktūras parametri ir līdzsvaroti līdz pilnībai.

Labais vīnogu dabiskais skābums nodrošina daudz izteiktāku krāsu un stabilitāti, kas nozīmē, ka iegūtie vīni pēc sapildīšanas pudelēs ir labāk piemēroti ilgstošai glabāšanai. Ļoti izteiktā krāsa ir būtisko vasaras temperatūras svārstību rezultāts.

Ar ACVN “Urueña” apzīmētā produkta apgabalā audzēto vīnogu šķirņu raksturs tur var patiesi izpausties: “Syrah” vīns ir ārkārtīgi spēcīgs un krēmīgs, ar atlikušo saldumu, no “Cabernet Sauvignon” iegūst spēcīgus, labi strukturētus vīnus, “Merlot” vīns ir ļoti aromātisks, ar maigu garšu un, visbeidzot, vīnam no “Tempranillo”, kas ir galvenā šajā apgabalā audzētā šķirne, piemīt izteiktas augļu notis, un to var ļoti labi izturēt mucā.

Macerācija zemā temperatūrā pirms raudzēšanas ļauj iegūt noturīgus augļu un šķirnēm raksturīgos aromātus. Raudzēšanas laikā maisījumu regulāri apmaisa, tā nodrošinot teicamu polifenolu un hromatisko ekstrakciju.

8.8. Pamatojoties uz iepriekš izklāstītajiem punktiem, ar ACVN “Urueña” apzīmētā produkta noteiktais ģeogrāfiskais apgabals, kas iekļauts ar AĢIN “Castilla y León” apzīmētā produkta noteiktajā apgabalā, būtiski atšķiras no otrā minētā. To ieskauj arī daži no vadošajiem ar ACVN apzīmētu produktu apgabaliem Kastīlijas un Leonas reģionā: ACVN “Cigales” ziemeļos, ACVN “Ribera del Duero” ziemeļaustrumos, ACVN “Rueda” un ACVN “Toro” dienvidos un ACVN “Arribes” dienvidrietumos. Tuvākais un līdzīgākais no minētajiem ir ACVN “Toro”. Lai gan ar nosaukumu “Urueña” apzīmētajiem vīniem piemīt ar AĢIN “Castilla y León” apzīmētā produkta īpašības, tiem ir arī savas atšķirīgās īpašības, kas nepiemīt citiem ar AĢIN apzīmētajiem vīniem vai ar ACVN “Toro” apzīmētajiem vīniem. Šīs īpašās iezīmes var atrast tikai noteiktajā apgabalā (“pago” jeb vīna ražošanas apgabalā), nevis apkārtējā apgabalā, kur vīndārzu faktiski nav, jo valda atšķirīgi apstākļi.

Turklāt ar ACVN “Urueña” apzīmētā vīna vīnogu šķirņu karte ievērojami atšķiras no to galveno šķirņu kombinācijām, kuras audzē tuvākajos blakus esošajos vīndārzos. Ar ACVN “Rueda” apzīmētā produkta apgabalā dominē balto vīnogu šķirne “Verdejo” (veido vairāk nekā 98 % vīnogulāju platības), savukārt šķirne “Tempranillo” (ieskaitot tās dažādos sinonīmus) ir praktiski vienīgais kultūraugs, kas sastopams “Ribera del Duero”, “Toro” un “Cigales” vīndārzos, bet ar ACVN “Arribes” apzīmētā produkta apgabala šķirņu karte ir pilnīgi citāda, jo to veido šā apgabala vietējās šķirnes. “Syrah”, “Cabernet Sauvignon” un “Merlot” aizņem 75 % kopējās vīnogulāju platības ar “Urueña” apzīmētā produkta apgabalā un piešķir vīniem ļoti atšķirīgu organoleptisko profilu.

Turpmāk sniegsim ar ACVN “Urueña”, AĢIN “Castilla y León” un ACVN “Toro” apzīmēto produktu salīdzinājumu.

Sarkano vīnogu šķirnes

ACVN “Toro”: “Tinta de Toro” un “Garnacha”

AĢIN “Castilla y León”: Kastīlijas un Leonas autonomajā apgabalā atļautās šķirnes

ACVN “Urueña”: “Syrah”, “Merlot”, “Cabernet Sauvignon”, “Tinta del País” (“Tinta de Toro”)

Maksimālā raža (kg/ha)

ACVN “Toro”: 6 000–9 000

AĢIN “Castilla y León”: 16 000

ACVN “Urueña”: 8 000

Ieguve

ACVN “Toro”: 70 %

AĢIN “Castilla y León”: 75 %

ACVN “Urueña”: 70 %

Minimālais spirta saturs (tilp. %)

ACVN “Toro”: 12,5

AĢIN “Castilla y León”: 11

ACVN “Urueña”: 13

Vidējais spirta saturs (tilp. %)

ACVN “Toro”: 15

AĢIN “Castilla y León”: 13

ACVN “Urueña”: 14

Kopējais vidējais skābums, izteikts vīnskābē (g/l)

ACVN “Toro”: 4

AĢIN “Castilla y León”: 4,5

ACVN “Urueña”: 5

Organoleptiskās īpašības

ACVN “Toro”: aromātisks un ar labu struktūru

AĢIN “Castilla y León”: svaigs un augļains

ACVN “Urueña”: elegants, labi līdzsvarots, ar atlikušo saldumu

Visbeidzot, ar ACVN “Urueña” apzīmētā produkta noteiktajā apgabalā pašlaik ir tikai viens ražotājs (viena vīna darītava), tāpēc šis ražotājs iesniedz šo pieteikumu. Pašlaik nav citu vīnkopju vai vīndaru, kas varētu pievienoties reģistrācijas pieteikumam, tāpēc pagaidām nav iespējas izveidot ražotāju grupu. Tomēr jaunie vīnkopji un vīna darītavas varētu sākt darboties pieteikuma iesniedzējam nepiederošajos zemesgabalos (lūdzam ņemt vērā, ka šo zemesgabalu platība ir 45,96 hektāri, un tie pieder dažādiem īpašniekiem) un izpildīt prasības attiecībā uz vīna produktiem, uz kuriem attiecas ACVN “Urueña”.

9. Būtiski papildu nosacījumi (iepakojums, marķējums, citas prasības)

Tiesiskais regulējums:

valsts tiesību aktos

Papildu nosacījuma veids:

papildu noteikumi attiecībā uz marķēšanu

Nosacījuma apraksts:

Vīnu marķēšanai apzīmējuma “Denominación de Origen Protegida” [aizsargāts cilmes vietas nosaukums] vietā drīkst izmantot tradicionālo apzīmējumu “Vino de pago” [viena vīndārza vīns].

Ar ACVN “Urueña” apzīmētā vīna etiķetēs jānorāda vīnogu novākšanas laiks, pat ja vīni nav izturēti.

Ar ACVN “Urueña” apzīmētus vīnus var marķēt ar apzīmējumu “envejecido en roble” [izturēts ozolkoka mucā] vai “roble” [ozols], ja vien tie atbilst attiecīgajos tiesību aktos paredzētajiem nosacījumiem.

Saite uz produkta specifikāciju

www.itacyl.es/documents/20143/342640/PCC+DOP+URUE%C3%91A_rev+1_CCa.docx/d4d57633-aeac-c256-60bd-75ea5ba7a4f0

(1) OV L 9, 11.1.2019., 2. lpp.